ddrg/super_eurlex huggingface dataset:
SKRIFTLIG FORESPØRGSEL E-0262/01

af Lord Inglewood (PPE-DE) til Kommissionen

(8. februar 2001)

Om: Følgeretten

Omfatter salgsprisen ikke indbefattet afgift, på grundlag af hvilken der skal gøres krav på følgeretten i overensstemmelse med forslaget til direktiv, kapitalvindingsskat eller dens ækvivalent, og hvorledes skal denne beregnes i forbindelse med videresalg, hvor flere nationale skattelove er involveret?

Samlet svar afgivet på Kommissionens vegne af Frederik Bolkestein på skriftlige forespørgsler E-0256/01, E-0260/01, E-0262/01 og E-0264/01

(26. marts 2001)

Den 13. december 2000 vedtog Europa-Parlamentet en række ændringsforslag til Rådets fælles holdning af 19. juni 2000 om følgeret til fordel for ophavsmanden til et originalkunstværk(1). I henhold til EF-traktatens artikel 251 (tidl. artikel 189 B), stk. 3, tager Rådet stilling til Parlamentets ændringsforslag. Kommissionen skal derfor i sit svar på det ærede medlems spørgsmål vedrørende visse bestemmelser tage udgangspunkt i den fælles holdning som ændret af Parlamentet.

Det ærede medlem er betænkelig ved de krav, som direktivet kommer til at indebære for de personer, der er nævnt i artikel 9, og som i henhold til artikel 1, stk. 4, ofte er forpligtet til at betale følgeretsvederlaget, hvis flere personer mener, at de har ret til vederlaget, eller hvis ingen gør krav på vederlaget.

Hvordan følgeretsvederlaget udbetales, afhænger af, efter hvilken ordning det forvaltes. Ifølge den fælles holdning som ændret af Parlamentet er det op til medlemsstaterne at afgøre, hvordan det skal ske, og de kan i dette øjemed fastsætte bestemte løsninger. Vælger en medlemsstat at indføre kollektiv forvaltning af følgeretten, er det f.eks. det organ, som har ansvaret for den kollektive forvaltning, der afgør denne type spørgsmål.

Under alle omstændigheder melder spørgsmålet om, hvem der skal betale en gæld, hvis der er tvivl om, hvem der er pligtig at betale vederlaget, sig ikke kun ved følgeret, men også i mange andre tilfælde. Dette er nøje fastlagt i medlemsstaternes nationale retsregler. De personer, der er nævnt i artikel 9, skal således blot gå frem efter de procedurer, der er fastsat i deres nationale lovgivning på området.

På denne baggrund ville det være en overflødig administrativ foranstaltning at oprette et centralt europæisk register over alle kunstnere og deres arvinger med følgeretskrav. Kommissionen har derfor ingen planer om at gøre det.

Det ærede medlem spørger desuden til anvendelsesområdet for artikel 5. Kommissionen kan i denne forbindelse bekræfte, at den salgspris, der danner grundlag for beregningen af følgeretsvederlaget, skal være eksklusiv alle skatter og afgifter, som sædvanligvis lægges oven i nettoprisen, f.eks. moms. Direktivet berører derfor på ingen måde medlemsstaternes skatteregler.

(1) EFT C 300 af 20.10.2000.
SKRIFTLIG FORESPØRGSEL E-0532/01

af Bart Staes (Verts/ALE) til Kommissionen

(23. februar 2001)

Om: Folkeafstemning om Færøernes uafhængighed

Den danske regering truer med straks at indstille tilskuddet til Færøerne, hvis den færøske befolkning slutter op bag sin regerings uafhængighedsplaner. Hermed vil Danmark forpurre den færøske regerings initiativ gående ud på at oprette en uafhængig stat hen imod 2012.

Lørdag den 26 maj vil regeringen Kallsberg forelægge forslaget for befolkningen ved en folkeafstemning. Forslaget tilsigter gradvis overgang til uafhængighed, sammenkoblet med systematisk nedtrapning af det danske tilskud. I 2012 skal der træffes endelig afgørelse om, hvorvidt Færøerne skal være uafhængige efter 600 års dansk styre.

1. Hvad mener Kommissionen om den danske regerings trussel om straks at indstille tilskuddet til Færøerne, hvis befolkningen slutter op bag regeringens uafhængighedsplaner?

2. Er denne trussel efter Kommissionens mening i overensstemmelse med principperne for god regeringsførelse (good governance)? Hvilke argumenter vil Kommissionen i bekræftende fald fremføre, som kan bringe denne trussel i overensstemmelse med principperne for god regeringsførelse?

Svar afgivet på Kommissionens vegne af Romano Prodi

(15. marts 2001)

Det ærede medlems forespørgsel vedrører et spørgsmål, der ikke falder ind under Unionens kompetence, men udelukkende henhører under den pågældende medlemsstats kompetence. Kommissionen ønsker derfor ikke at kommentere sagen.
SKRIFTLIG FORESPØRGSEL E-0169/01

af Konstantinos Hatzidakis (PPE-DE) til Kommissionen

(1. februar 2001)

Om: Uregelmæssigheder i forbindelse med tildelingen af undersøgelser vedrørende et ejendomsregister i Grækenland

Den 10. november 2000 indgav jeg skriftlig forespørgsel E-3647/00(1) om eventuelle uregelmæssigheder i forbindelse med tildelingen af undersøgelser under andet hovedprogram vedrørende et ejendomsregister i Grækenland. Kommissionen har i sit svar bekræftet, at den rent faktisk har modtaget klager, og at har modtaget et svar fra de græske myndigheder på en skrivelse til dem, og at den var i færd med at behandle dette.

Kan Kommissionen oplyse, om den har afsluttet sin detaljerede evaluering af de græske myndigheders skriftlige svar? I bekræftende fald, er Kommissionen da i stand til at give et præcist svar på mine tidligere forespørgsler?

(1) EFT C 151 E af 22.5.2001, s. 198.

Svar afgivet på Kommissionens vegne af Frederik Bolkestein

(5. april 2001)

Kommissionen kan over for det ærede parlamentsmedlem bekræfte, at den nu har evalueret de græske myndigheders skriftlige svar vedrørende de påståede uregelmæssigheder i forbindelse med udbudsproceduren for undersøgelser vedrørende et græsk ejendomsregister. Som led i behandlingen af klagerne har Kommissionen sendt en ny skrivelse til de græske myndigheder for at kaste lys over visse fortsat uklare aspekter af proceduren.

Kommissionen må derfor afvente de græske myndigheders svar på dette brev, inden den kan tage stilling til, hvordan sagen skal følges op.
SKRIFTLIG FORESPØRGSEL P-0671/01

af Daniel Varela Suanzes-Carpegna (PPE-DE) til Kommissionen

(26. februar 2001)

Om: Afgifter for fiskerilicenser som led i EU's internationale fiskeriaftaler

1. Er Europa-Kommissionen klar over, i hvor høj grad skibsejerne i EU bidrager til EU's politik for udviklingssamarbejde, i og med at de betaler afgifter for fiskerilicenser som led i EU's fiskeriaftaler med udviklingslande, og tager den højde for dette bidrag, når den fastsætter, hvilket beløb de skibsejere i EU, der deltager i disse aftaler, af den grund skal betale?

2. Er Europa-Kommissionen klar over, at der i de såkaldte nordaftaler enten slet ikke eller i hvert fald ikke i et sådant omfang er tale om noget bidrag til udviklingssamarbejde og bekæmpelse af fattigdom, og at afgifter for licenser samtidig slet ikke eksisterer ifølge disse aftaler eller er lavere end i sydaftalerne? Hvad mener Europa-Kommissionen om denne situation?

Svar afgivet på Kommissionens vegne af Franz Fischler

(26. marts 2001)

1. Kommissionen er opmærksom på, at fiskeriaftalerne ud over den finansielle modydelse, der udbetales af Fællesskabet også giver de pågældende kyststater en supplerende indtægt via de afgifter, der betales af rederne. Derfor tager Kommissionen begge disse to finansielle komponenter i betragtning i forbindelse med forhandlingerne om fornyelse af de aftaler, der snart udløber.

Med hensyn til spørgsmålet om hvorvidt redernes afgifter bidrager til udviklingen i udviklingskyststaterne, gør Kommissionen opmærksom på, at disse indtægter, selv om der ikke er nogen bestemmelser i de nuværende aftaler om, at de skal anvendes til specifikke foranstaltninger til fordel for fiskerisektoren i partnerlandet til forskel fra en stadig større del af den modydelse, der udbetales over fællesskabsbudgettet (målrettede foranstaltninger)- er i overensstemmelse med bestemmelserne i artikel 62, stk. 4 i FN's havretskonvention, i henhold til hvilken kyststaterne kan udstede licenser til fiskerne eller til skibe og fiskeredskaber også mod betaling af afgifter eller enhver anden form for modydelse, som når det drejer sig om udviklingskyststater, kan bestå i et bidrag til finansiering eller teknisk udstyr i fiskerisektoren.

2. Kommissionen er endvidere opmærksom på, at der i forbindelse med de såkaldte Nord- og Sydaftaler er tale om forskelsbehandling. Kommissionen mener, at der er væsentlige forskelle mellem Nord- og Sydpartnerne, både med hensyn til behov og udviklingsniveau. Den er derfor nødt til at tilpasse de bilaterale og multilaterale aftaler, der er indgået mellem Fællesskabet og visse kyststater under hensyntagen til de forskellige parters interesser. Derfor har Fællesskabet aldrig overvejet, at det skulle være nødvendigt via fiskeriaftalerne at bidrage til bekæmpelse af fattigdommen hos visse af Nordpartnerne. Det lægger den derimod vægt på, når det drejer sig om visse Sydpartnere.

I sin grønbog om den fælles fiskeripolitik har Kommissionen påvist denne af det ærede medlem omtalte forskel og foreslår derfor at tilpasse sin politik udadtil.
SKRIFTLIG FORESPØRGSEL E-0944/01 af John McCartin (PPE-DE) til Kommissionen. EU's fjerkræimport.



EF-Tidende nr. 187 E af 03/07/2001 s. 0233 - 0233



SKRIFTLIG FORESPØRGSEL E-0944/01 af John McCartin (PPE-DE) til Kommissionen (28. marts 2001) Om: EU's fjerkræimport Kan Kommissionen oplyse, hvor store mængder fjerkrækød der årligt importeres i EU, og hvilke lande denne import kommer fra? Svar afgivet på Kommissionens vegne af Franz Fischler (27. april 2001) Som følge af omfanget af svaret, der indeholder mange tabeller, sender Kommissionen det direkte til det ærede medlem og til Parlamentets generalsekretariat.
SKRIFTLIG FORESPØRGSEL E-0028/01

af Cristiana Muscardini (UEN) til Kommissionen

(17. januar 2001)

Om: Dybfrost og konkurrence

Italienske virksomheder, som markedsfører dybfrosne varer, er pligtige til at betale betydelige afgifter, såkaldte industribidrag, til den italienske fødevareindustris forsøgsstation, der henhører under det statslige institut for konserves (INCA). Uden at ville tage stilling til det omdiskuterede spørgsmål om, hvorvidt dybfrosne varer bør henregnes under konserves, skal det bemærkes, at i EU's øvrige medlemsstater betaler virksomheder, der markedsfører lignende dybfrostvarer, ikke nogen særlige afgifter ud over den almindelige skat.

1. Er Kommissionen bekendt med denne situation? Kan den be- eller afkræfte denne beskatningsulighed?

2. Mener Kommissionen i bekræftende fald ikke, at de afgifter, der opkræves i Italien, objektivt set er konkurrencefordrejende set i forhold til lignende virksomheder i resten af EU?

3. Hvilke initiativer kan Kommissionen tage for at hindre, at der i det indre marked findes så uens vilkår, der skader virksomhederne i et land og begunstiger virksomhedernes konkurrenceevne i de øvrige EU-lande?

Svar afgivet på Kommissionens vegne af Frederik Bolkestein

(7. marts 2001)

1. Kommissionen var ikke bekendt med denne situation.

2. Fællesskabet har ingen beskatningsbestemmelser der forbyder staterne at pålægge et industribidrag som det i spørgsmålet omhandlede. Traktatens artikel 90 (tidligere artikel 95) indeholder et forbud mod at pålægge afgifter der diskriminerer mod varer fra andre medlemsstater, men dette forbud er ikke relevant her. Det er ydermere fastsat i artikel 3, stk. 3, i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed(1), at medlemsstaterne kan indføre eller opretholde beskatning af varer der ikke er underlagt harmoniseret punktafgift (mineralolie, forarbejdede tobaksvarer og alkohol og alkoholholdige varer), forudsat at sådan beskatning ikke i samhandelen mellem medlemsstaterne giver anledning til formaliteter i forbindelse med grænsepassage. Det ser ud til at nævnte bidrag opfylder artikel 33 i sjette momsdirektiv, dvs. Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(2), hvori det fastsættes at medlemsstaterne kan opretholde eller indføre afgifter og skatter der ikke har karakter af omsætningsafgift. For så vidt angår sidstnævnte bestemmelser gøres der i øvrigt opmærksom på Domstolens afgørelse i sag C-318/96, hvori det blev fastslået at artikel 33 i sjette momsdirektiv ikke er til hinder for indførelse af en afgift såsom Østrigs Kammerumlage, der er pålagt alle medlemmer af handelskamre hvis omsætning overstiger en vis grænse.

3. Det vil således sige at denne konkurrencefordrejning, der diskriminerer mod italienske producenter af dybfrosne varer, kun kan afskaffes af den italienske myndighed/instans der har pålagt industrien at betale nævnte bidrag.

(1) EFT L 76 af 23.3.1992.

(2) EFT L 145 af 13.6.1977.
SKRIFTLIG FORESPØRGSEL E-0288/01 af Daniel Hannan (PPE-DE) til Kommissionen. Personale på ligestillingsområdet.



EF-Tidende nr. 235 E af 21/08/2001 s. 0171 - 0171



SKRIFTLIG FORESPØRGSEL E-0288/01 af Daniel Hannan (PPE-DE) til Kommissionen (9. februar 2001) Om: Personale på ligestillingsområdet Hvorledes ser a) fordelingen af stillinger mellem mænd og kvinder, b) budgettet og c) kvindeinformationstjenestens rolle i Generaldirektoratet for Information ud? Hvilke projekter arbejder disse tjenestemænd på indeværende tidspunkt med? Svar afgivet på Kommissionens vegne af Anna Diamantopoulou (20. april 2001) Kvindeinformationstjenesten eksisterer ikke længere efter omstruktureringen af visse af Kommissionens tjenestegrene. Som anført i Kommissionens meddelelse På vej mod en EF-rammestrategi for ligestilling mellem mænd og kvinder (2001-2005)(1), agter Kommissionen imidlertid at sikre, at Kommissionens tjenestegrene i deres informationspolitik, hvor det er hensigtsmæssigt, tager højde for specifikke kvindebehov og -aspekter i et tæt samarbejde med Kommissionens kontorer i medlemsstaterne. (1) KOM(2000) 335 endelig udg.
SKRIFTLIG FORESPØRGSEL E-0516/01

af Francesco Musotto (PPE-DE) til Kommissionen

(22. februar 2001)

Om: Golf-krigens konsekvenser

Ni år efter Golf-krigen kan det konstateres, at:

- mere end 1 millioner mennesker (heriblandt mange børn) er blevet ofre for bombardementer og for en embargo, som hindrer adgangen til fødevarer og lægemidler,

- over 300 t forarmet uran forårsager leukæmi og misdannelser hos børn,

- amerikanske og engelske bombardementer finder fortsat sted uden at vække den ringeste opsigt: det senest rapporterede engelsk-amerikanske angreb fandt sted den 10. februar i år.

Højtstående embedsmænd ved FN har kaldt embargoen en umenneskelig tragedie, som bør standses. På denne baggrund anmodes Kommissionen om at oplyse, hvor længe civilbefolkningen, som er fuldstændig uskyldig, skal straffes for handlinger, som den ikke har begået?

Svar afgivet på Kommissionens vegne af Christopher Patten

(18. april 2001)

Kommissionen er bekendt med den alvorlige humanitære situation i Irak. En forbedring heraf forudsætter at de økonomiske sanktioner som FN's Sikkerhedsråd pålagde med resolution 1284, ændres eller suspenderes. Så længe Iraks regering fortsætter med at nægte af efterkomme denne resolution, må den bære det fulde ansvar for at de økonomiske sanktioner fortsætter, og at den irakiske befolkning fortsat har det hårdt.

Kommissionen gør imidlertid alt hvad den kan inden for de grænser der sættes af dens mandat og de til rådighed stående midler for at afhjælpe de svære forhold den irakiske befolkning må leve under, bl.a. ved hjælp af den bistand der ydes via EU's Kontor for Humanitær Bistand (ECHO). Fællesskabet har siden Golf-krigen i 1991 ydet over 250 mio. EUR i humanitær bistand til Irak, og er dermed landets største bidragyder. På ECHO's budget for 2001 er der afsat 12 mio. EUR.

Kommissionen vil fortsætte med at yde bistand sålænge Irak har behov herfor. Der er behov herfor sålænge sanktionerne er i kraft. Spørgsmålet om sanktioner over for Irak er ikke i første række Kommissionens ansvar, men snarere Rådets. I sidste ende er det De Forenede Nationers Sikkerhedsråd der bærer ansvaret for iværksættelse og/eller ændring af sanktionerne.
SKRIFTLIG FORESPØRGSEL E-0611/01

af Christopher Heaton-Harris (PPE-DE) til Kommissionen

(1. marts 2001)

Om: Definition på reproduktiv sundhedspleje

Ifølge Verdensundhedsorganisationen omfatter udtrykket reproduktiv sundhedspleje begrebet fertilitetsregulering, hvilket indbefatter afbrydelse af uønsket graviditet.

Indbefatter Kommissionen, hvad henvisningen til reproduktiv sundhedspleje i forskellige poster på budgettet for 2001 angår, abort i definitionen af dette begreb?

(Verdensundhedsorganisationen, definition og indikatorer i familieplanlægning for mødre- og børnesundhed og reproduktiv sundhedspleje, der bruges i WHO's regionale kontor for Europa, revideret marts 1999).

Svar afgivet på Kommissionens vegne af David Byrne

(20. april 2001)

Det ærede parlamentsmedlem henvises til Kommissionens svar på mundtligt spørgsmål H-0208/01 af Johannes Blokland til spørgetiden under Europa-Parlamentets mødeperiode i marts 2001(1).

(1) Skrifligt svar af 13.3.2001.
SKRIFTLIG FORESPØRGSEL E-0158/01

af Jorge Hernández Mollar (PPE-DE) til Kommissionen

(31. januar 2001)

Om: EFRU-midler, der ikke når frem til universitetet i Malaga

Forventede bevillinger. Dette kendetegner nogle af de mest presserende projekter fra den nye styrelsesgruppe for universitetet i Malaga (UMA, Spanien), som siden foråret sidste år har ventet på udbetaling af EFRU-bevillinger.

Dette blev meddelt lærerkollegiet af rektoren for den pågældende undervisningsanstalt i Malaga, som for de næste to år havde anmodet om et beløb på 2 mia. pesetas fra EFRU. Disse midler skulle anvendes til centret for medicinsk forskning, universitetets center for konkurrencespørgsmål i Andalucias teknologiske park samt kommunikationsnet og anskaffelse af udstyr til universitetets forskningsafdelinger.

Kan Kommissionen oplyse, hvorfor udbetalingen af midler fra EFRU til universitetet i Malaga er forsinket, som nævnt af rektoren, og hvorledes man kan afhjælpe de vanskeligheder, der forhindrer anvendelsen af midlerne til ovennævnte formål?

Svar afgivet på Kommissionens vegne af Michel Barnier

(15. marts 2001)

Samfinansiering fra strukturfondene til projekter i Andalusien er i første række betinget af Kommissionens godkendelse af EF-støtterammen (EFSR) for de spanske mål 1-regioner, det integrerede operationelle program (IOP) for Andalusien samt andre flerregionale programmer, som kan tænkes bragt i anvendelse i regionen, herunder bl.a. programmet vedrørende forskning, udvikling og innovation. De nationale myndigheder skal herefter udarbejde et programtillæg, som skal godkendes af tilsynskommiteen for de forskellige interventioner.

EF-støtterammen blev godkendt af Kommissionen den 19. oktober 2000, og det operationelle program for Andalusien blev godkendt den 29. december 2000. De øvrige programmer vil sandsynligvis blive godkendt i løbet af første kvartal 2001. Herefter har de spanske myndigheder 3 måneder til at fremsende programtillæget til Kommissionen.

Efter vedtagelsen af alle dokumenterne er det i overensstemmelse med Rådets forordning (EF) nr. 1260/1999 om vedtagelse af generelle bestemmelser for strukturfondene(1) de spanske myndigheder, der er ansvarlige for at udvælge projekter, der skal samfinansieres, for så vidt som vilkårene i de godkendte dokumenter er opfyldt.

(1) EFT L 161 af 26.6.1999.
SKRIFTLIG FORESPØRGSEL E-0029/01

af Cristiana Muscardini (UEN) til Kommissionen

(17. januar 2001)

Om: Forebyggelsesforanstaltninger til bekæmpelse af kræft

I handlingsprogrammet til bekæmpelse af kræft har Kommissionen opstillet en række forebyggelsesforanstaltninger, bl.a. rettet mod tobaksrygning, der betragtes som en af årsagerne til lungekræft. I alle EU's medlemslande gennemføres der kampagner mod rygning, og der hvor befolkningen følger dem, kan der konstateres fald i dødeligheden. Det er velkendt, at de skadelige stoffer, som almindeligvis er kendt som tjære, skyldes rygningen af tobak. Hvis indholdet af tjære kan begrænses eller helt fjernes, vil det kunne mindske risiciene og dermed være en effektiv forebyggelse.

1. Er Kommissionen bekendt med, at der i handlen findes en særlig type cigaretrør kaldet bogart, som er forsynet med mikrofiltre, der alt efter cigaretmærke er i stand til at tilbageholde op til 80 % af den tjære, der indåndes?

2. Er Kommissionen bekendt med undersøgelser på dette særlige område, som kan be- eller afkræfte muligheden for at begrænse tjæremængden ved hjælp af særlige mikrofiltre?

3. Mener Kommissionen i bekræftende fald ikke, at et redskab af denne art vil kunne indgå blandt de forebyggende foranstaltninger til bekæmpelse af tobaksrygning og dermed i sidste instans til bekæmpelse af kræft?

Svar afgivet på Kommissionens vegne af David Byrne

(28. februar 2001)

Da Kommissionen ikke er bekendt med de pågældende produkter og heller ikke med specifikke undersøgelser af de filtre, som det ærede medlem henviser til, vil Kommissionen naturligvis gerne modtage yderligere oplysninger om disse produkter.
SKRIFTLIG FORESPØRGSEL P-0123/01 af Marie-Noëlle Lienemann (PSE) til Kommissionen. Østrigske dommeres uafhængighed.



EF-Tidende nr. 174 E af 19/06/2001 s. 0253 - 0253



SKRIFTLIG FORESPØRGSEL P-0123/01 af Marie-Noëlle Lienemann (PSE) til Kommissionen (24. januar 2001) Om: Østrigske dommeres uafhængighed I betragtning af de kritiske konklusioner i de tre vismænds beretning om det østrigske retsvæsens uafhængighed og i betragtning af de demokratiske kriterier fastlagt i artikel 6 i EU-traktaten hvilke foranstaltninger påtænker Den Europæiske Union da at træffe som opfølgning på det åbne brev fra mere end totredjedele af de østrigske dommere og anklagere, hvori det understreges, at uafhængigheden og magtens deling er truet i de tilfælde, hvor der åbent udøves politisk pres med det formål at påvirke igangværende retssager? Svar afgivet på Kommissionens vegne af Romano Prodi (15. februar 2001) Det brev fra de østrigske dommere og anklagere, det ærede medlem omtaler, henviser til et internt problem, som ophavsmændene anmoder republikkens myndigheder om at tage sig af, idet de udtrykker bekymring for de meninger, politisk ansvarlige har givet udtryk for, og for de uacceptable følger af, at disse meninger sættes igennem, for retsvæsenet. Under disse omstændigheder kan Kommissionen konstatere, at der er tale om et internt problem, der set ud fra selve brevets indhold ikke kræver nogen europæisk indgriben.